pythainlp/thaigov-v2-corpus-22032023 huggingface dataset:
วันอังคารที่ 26 เมษายน 2565
​รมว. เฮ้ง เชิญ ประชาชนใช้บริการของกรมการจัดหางาน ผ่านระบบ E – service
กรมการจัดหางาน ยกระดับการให้บริการด้วยระบบอิเล็กทรอนิกส์ ผ่านเว็บไซต์ e-service.doe.go.th เชื่อมต่อระบบออนไลน์ทุกระบบของกรมการจัดหางานไว้ในจุดเดียว
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงานให้ความสำคัญกับการลดความเหลื่อมล้ำในการเข้าถึงข้อมูล การบริการ และสวัสดิการของภาครัฐสำหรับประชาชน ตามนโยบายพล.อ.ประยุทธ์ จันทร์โอชา นายกรัฐมนตรี และพล.อ. ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน ที่มุ่งมั่นผลักดันให้ทุกส่วนราชการปรับเปลี่ยนวิธีการให้บริการภาครัฐ ให้โปร่งใส ตรวจสอบได้ สอดคล้องกับบริบททางเศรษฐกิจ สังคม และเทคโนโลยีดิจิทัลที่เปลี่ยนแปลงไป ซึ่งตนมีข้อสั่งการให้ทุกหน่วยงานภายใต้สังกัดกระทรวงแรงงาน ยกระดับการให้บริการประชาชน ผ่านบริการอิเล็กทรอนิกส์ภาครัฐให้ครอบคลุมการติดต่อราชการทุกพื้นที่ ช่วยลดภาระค่าใช้จ่ายจากการเดินทางของประชาชนในพื้นที่ห่างไกล
ด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานรับข้อสั่งการท่านรัฐมนตรีกระทรวงแรงงาน ยกระดับการให้บริการประชาชนผ่านบริการอิเล็กทรอนิกส์ภาครัฐ รับบริบทสังคมที่เปลี่ยนแปลงตามเทคโนโลยี Digital Platform โดยกรมการจัดหางานให้บริการผ่านเว็บไซต์ e-service.doe.go.th ที่เชื่อมต่อระบบออนไลน์ทุกระบบของกรมการจัดหางานไว้ในจุดเดียว เพื่อลดความยุ่งยากในการใช้งาน เป็นศูนย์รวมบริการออนไลน์สำหรับประชาชนที่ต้องการติดต่อขอรับบริการตามภารกิจต่าง ๆ ของกรมการจัดหางาน อาทิ ระบบไทยมีงานทำ ให้บริการสำหรับผู้ต้องการหางานทำ หรือนายจ้าง/สถานประกอบการที่ต้องการหาคนทำงาน ระบบขึ้นทะเบียนและรายงานตัวผู้ประกันตนกรณีว่างงาน สำหรับผู้ประกันตนตามมาตรา 33 รวมทั้งการให้และขอรับสิทธิ์สำหรับผู้พิการตามมาตรา 35
นอกจากการให้บริการผ่านเว็บไซต์ e-service.doe.go.th ยังมีบริการออนไลน์สำหรับการลงทะเบียนแจ้งความประสงค์ไปทำงานต่างประเทศ แจ้งการเดินทางไปทำงานต่างประเทศด้วยตนเอง /แจ้งการเดินทางกลับไปทำงานต่างประเทศ ที่ toea.doe.go.th เพื่อตอบสนองการใช้ชีวิตวิถีใหม่ ให้ประชาชนสามารถติดต่อ ขออนุญาต จดทะเบียน แจ้ง หรือขอรับบริการด้วยความสะดวกสบายลดขั้นตอนการติดต่อราชการ รวมถึงลดความเสี่ยงการแพร่ระบาดของเชื้อไวรัสโคโรนา 2019 (Covid -19) จากการรวมกลุ่มของประชาชนตามมาตรการกระทรวงสาธารณสุข
ทั้งนี้ ประชาชนสามารถสอบถามข้อมูลเพิ่มเติมได้ที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694
วันอังคารที่ 31 สิงหาคม 2564
ประกาศ​ ขสมก.​ ประจำวันที่ 31 สิงหาคม 2564 พบพนักงานติดเชื้อไวรัส COVID-19 จำนวน 14 ราย
ประกาศ​ ขสมก.​ ประจำวันที่ 31 สิงหาคม 2564 พบพนักงานติดเชื้อไวรัส COVID-19 จำนวน 14 ราย
1)​ พนักงานขับรถโดยสารธรรมดา สาย 62 เพศชาย อายุ 33 ปี
2)​ พนักงานเก็บค่าโดยสารรถธรรมดา สาย 84 ก เพศหญิง อายุ 56 ปี
3)​ พนักงานเก็บค่าโดยสารรถปรับอากาศ สาย 67 เพศหญิง อายุ 31 ปี
4)​ พนักงานธุรการ ระดับ 2 งานบริหารงานบุคคล เขตการเดินรถที่ 3 เพศหญิง อายุ 44 ปี
5) พนักงานขับรถโดยสารปรับอากาศ สาย 509 เพศหญิง อายุ 37 ปี
6)​ พนักงานเก็บค่าโดยสารรถธรรมดา สาย 23 เพศหญิง อายุ 40 ปี
7)​ พนักงานเก็บค่าโดยสารรถธรรมดา สาย 101 เพศหญิง อายุ 20 ปี
8)​ พนักงานเก็บค่าโดยสารรถปรับอากาศ สาย 138 เพศหญิง อายุ 50 ปี
9) พนักงานขับรถโดยสารธรรมดา สาย 7 เพศชาย อายุ 33 ปี
10) พนักงานเก็บค่าโดยสารรถธรรมดา สาย 32 เพศหญิง อายุ 56 ปี (ปัจจุบันปฏิบัติหน้าที่นายท่าปล่อยรถโดยสาร สาย 519 ณ อู่สวนสยาม)
11)​ พนักงานขับรถโดยสารธรรมดา สาย 84 ก เพศชาย อายุ 48 ปี
12)​ พนักงานขับรถโดยสารธรรมดา สาย 22 เพศหญิง อายุ 29 ปี
13)​ พนักงานธุรการ ระดับ 3 งานสวัสดิการ กลุ่มงานพัฒนาระบบสวัสดิการ สำนักการเจ้าหน้าที่ เพศชาย อายุ 45 ปี
14) พนักงานขับรถโดยสารปรับอากาศ สาย 509 เพศชาย อายุ 36 ปี
วันพุธที่ 10 พฤศจิกายน 2564
กระทรวงยุติธรรม โดยกรมบังคับคดี พร้อมช่วยเหลือกรณีป้าร้องศาลสั่งยึดบ้านขายทอดตลาดไม่รู้ตัว
กระทรวงยุติธรรม โดยกรมบังคับคดี พร้อมช่วยเหลือกรณีป้าร้องศาลสั่งยึดบ้านขายทอดตลาดไม่รู้ตัว
ตามที่มีข่าว ป้าร้องโดนศาลสั่งยึดบ้านขายทอดตลาดไม่รู้ตัว หลังถูกคนปลอมเอกสารค้ำประกันซื้อรถยนต์ล่าสุดคนประมูลบ้านได้ขอให้ขนย้าย นั้น
นางทัศนีย์ เปาอินทร์ รองอธิบดี รักษาราชการแทนอธิบดีกรมบังคับคดี เปิดเผยว่า กรณีดังกล่าวเป็นการบังคับคดีตามคำพิพากษาของศาลจังหวัดตราด หมายเลขแดงที่ ผบ. 213/2558 โจทก์ได้ขอให้เจ้าพนักงานบังคับคดียึดที่ดินโฉนดเลขที่ 5252 ตำบลบางปิด อำเภอแหลมงอบ จังหวัดตราด พร้อมสิ่งปลูกสร้างทะเบียนเลขที่ 56 หมู่ที่ 2 ซึ่งมีผู้ร้องเป็นผู้ถือกรรมสิทธิ์ เพื่อนำออกขายทอดตลาดชำระหนี้ให้โจทก์ เจ้าพนักงานบังคับคดีได้แจ้งการยึดที่ดินพร้อมสิ่งปลูกสร้างดังกล่าวให้แก่คู่ความซึ่งรวมถึงผู้ร้องได้ทราบแล้ว เมื่อเข้าสู่ขั้นตอนของการขายทอดตลาด เจ้าพนักงานบังคับคดีได้จัดทำประกาศขายทอดตลาดแจ้งไปยังคู่ความและผู้มีส่วนได้เสียทุกฝ่ายซึ่งรวมถึงผู้ร้องให้ได้ทราบก่อนการขายทอดตลาดทุกครั้งอันเป็นการปฏิบัติตามกฎหมาย ระเบียบ และคำสั่งต่าง ๆ ที่กำหนดไว้ ต่อมาเมื่อวันที่ 22 มิถุนายน 2564 มีผู้ซื้อที่ดินพร้อมสิ่งปลูกสร้างดังกล่าวไปได้ในราคา 380,000 บาท โดยชำระราคาค่าซื้อทรัพย์ครบถ้วนพร้อมรับหนังสือโอนกรรมสิทธิ์ไปแล้ว จากนั้นผู้ซื้อได้ร้องขอต่อศาลเพื่อให้ผู้ร้องและบริวารออกจากที่ดินพิพาท ซึ่งขณะนี้ผู้ร้องและบริวารได้ยินยอมออกจากที่ดินพิพาทแล้ว อย่างไรก็ดีกรมบังคับคดีไม่ได้นิ่งนอนใจในเรื่องดังกล่าวและพร้อมให้ความช่วยเหลือผู้ร้อง ซึ่งหากผู้ร้องยังประสงค์จะขอซื้อบ้านและที่ดินพิพาทคืน กรมบังคับคดียินดีจะเป็นคนกลางในการประสานผู้เกี่ยวข้องทุกฝ่ายเพื่อเจรจาหาข้อตกลงร่วมกันโดยนัดไกล่เกลี่ยข้อพิพาทให้ต่อไป
กรมบังคับคดี 0 2881 4999 หรือสายด่วนกรมบังคับคดี 1111 กด 79 เว็บไซต์ www.led.go.th
วันอังคารที่ 9 พฤศจิกายน 2564
โฆษกรัฐบาล เผย "นายกฯ" ห่วงการแสดงความคิดเห็นบนโลกออนไลน์ ย้ำไม่ว่าคนภาคไหนก็คนไทยเหมือนกัน รัฐบาลดูแลทุกพื้นที่อย่างเท่าเทียม ขอคนไทยสามัคคีอย่าขัดแย้งสร้างความแตกแยกในสังคม
โฆษกรัฐบาล เผย "นายกฯ" ห่วงการแสดงความคิดเห็นบนโลกออนไลน์ ย้ำไม่ว่าคนภาคไหนก็คนไทยเหมือนกัน รัฐบาลดูแลทุกพื้นที่อย่างเท่าเทียม ขอคนไทยสามัคคีอย่าขัดแย้งสร้างความแตกแยกในสังคม
(9 พ.ย. 64) นายธนกร วังบุญคงชนะ โฆษกประจำสำนักนายกรัฐมนตรี เผยกรณีการเปิดแสดงความคิดเห็นใน club house กล่าวถึงคนภาคอีสานในด้านลบ จนผู้คนในสังคมส่วนหนึ่งถกเถียงวิพากษ์วิจารณ์การแบ่งแยกกลุ่มคน ว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยการแสดงความคิดเห็นในโซเชียลมีเดียที่มีลักษณะก่อให้เกิดการโต้แย้ง แบ่งแยกคนในสังคมได้ ทั้งนี้ ประเทศไทยประกอบด้วยพื้นที่ทุกภาคของแผ่นดินไทยและคนไทยทุกคนเป็นเจ้าของประเทศร่วมกัน นายกรัฐมนตรีในฐานะหัวหน้ารัฐบาลยึดหลักบริหารราชการแผ่นดิน โดยมุ่งสร้างความรัก ความสามัคคี ความเข้มแข็งให้กับคนไทยทุกภาค เพราะไม่ว่าจะเป็นคนภาคไหนก็เป็นคนไทยเหมือนกันและรัฐบาลนี้มีหน้าที่ดูแลประชาชนในทุกพื้นที่อย่างเท่าเทียมกัน
โฆษกประจำสำนักนายกรัฐมนตรี กล่าวอีกว่า นายกรัฐมนตรีได้ดำรงตำแหน่งกว่า 7 ปี ก็ได้ลงพื้นที่ทั่วทุกภาคของประเทศซึ่งทุกครั้งที่ลงพื้นที่ได้พูดคุยกับคนทุกภาคซึ่งทุกคนยืนยันรักประเทศและจะร่วมกับรัฐบาลในการพัฒนาท้องถิ่นเพื่อนำความเจริญมาสู่ภูมิภาคและพื้นที่ของตนเอง และไม่ว่าจะเป็นภาคเหนือ กลาง อีสาน ตะวันออก ตะวันตกและใต้ ต่างมีความหลากหลายของธรรมชาติและวัฒนธรรมที่สวยงามเป็นเอกลักษณ์ จึงอยากให้ทุกฝ่ายเปิดใจและให้เคารพซึ่งกันและกัน ทั้งนี้ ขอเตือนผู้จงใจไม่ว่าจะฝ่ายไหนกลุ่มไหน หากตั้งใจใช้โซเซียลเป็นเครื่องมือสร้างความวุ่นวายในสังคมโดยเป็นการให้ข้อความอันเป็นเท็จ บิดเบือนใส่ร้าย และสร้างความเสียหายให้กับประชาชน มีความผิดตาม พ.ร.บ.คอมพิวเตอร์ โทษจำคุกสูงสุดถึง 5 ปี และปรับไม่เกิน 100,000 บาทด้วย
"ท่านนายกรัฐมนตรียังฝากถึงผู้ใช้โซเชียลมีเดียทุกแพลตฟอร์ม ให้ใช้สื่อออนไลน์ โซเชียลมีเดียอย่างสร้างสรรค์ แสดงความคิดเห็นในพื้นที่สาธารณะอย่างเข้าอกเข้าใจกัน เห็นใจซึ่งกันและกัน เพื่อไม่ให้เกิดความขัดแย้ง หรือการแตกแยกในสังคม ในช่วงเวลาที่ประเทศกำลังเดินหน้าเข้าสู่การฟื้นฟูเศรษฐกิจและแก้ไขปัญหาโควิด-19 " นายธนกรฯ กล่าว
วันพุธที่ 29 กันยายน 2564
ปลัด วธ. เป็นประธานพิธีประดับธงชาติและเคารพธงชาติ เนื่องในวันพระราชทานธงชาติไทย
พิธีประดับธงชาติและเคารพธงชาติ เนื่องในวันพระราชทานธงชาติไทย
วันที่ ๒๘ กันยายน ๒๕๖๔ เวลา ๐๘.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานพิธีประดับธงชาติและเคารพธงชาติ เนื่องในวันพระราชทานธงชาติไทย โดยมีนายกิตติพันธ์ พานสุวรรณ รองปลัดกระทรวงวัฒนธรรม นายประสพ เรียงเงิน รองปลัดกระทรวงวัฒนธรรม ผู้บริหารกระทรวงวัฒนธรรม ข้าราชการ และเจ้าหน้าที่ที่เกี่ยวข้อง เข้าร่วม ณ บริเวณหน้าเสาธง อาคารวัฒนธรรมวิศิษฏ์ กระทรวงวัฒนธรรม
วันพุธที่ 4 สิงหาคม 2564
รมว.แรงงาน ส่งทีมแพทย์ตรวจโควิด-19 แก่ชุดเฉพาะกิจฯ เพื่อสร้างความมั่นใจก่อนออกปฏิบัติภารกิจปราบปรามคนต่างด้าวผิดกฎหมายทั่วประเทศ
พล.ต.ต.นันทชาติ ศุภมงคล หัวหน้าคณะอำนวยการชุดเฉพาะกิจฯ พร้อมอธิบดีกกจ.ตรวจเยี่ยมการทำงานของทีมแพทย์ที่มาตรวจคัดกรองเชื้อไวรัสโควิด-19 ให้แก่เจ้าหน้าที่ชุดเฉพาะกิจก่อนออกไปปฏิบัติภารกิจ ด้านตรวจสอบ ปราบปรามและประชาสัมพันธ์นายจ้างไม่ให้ใช้แรงงานเถื่อน
วันที่ 3 สิงหาคม 2564 นายไพโรจน์ โชติกเสถียร อธิบดีกรมการจัดหางาน เปิดเผยว่า นายสุชาติ ชมกลิ่น รัฐมนตรีว่าการกระทรวงแรงงาน ได้มอบหมายให้ พล.ต.ต. นันทชาติ ศุภมงคล ประจำสำนักเลขาธิการนายกรัฐมนตรี ปฏิบัติหน้าที่ประจำกระทรวงแรงงาน ในฐานะหัวหน้าคณะอำนวยการของชุดเฉพาะกิจฯ ประสานทีมแพทย์จากสถานพยาบาลเอกชน เข้ามาตรวจคัดกรองหาเชื้อไวรัสโควิด-19 ให้แก่เจ้าหน้าที่ชุดเฉพาะกิจตรวจสอบ ปราบปราม จับกุมและดำเนินคดีคนต่างด้าวทำงานผิดกฎหมาย ในสถานการณ์การแพร่ระบาดของโรคติดเชื้อไวรัสโควิด-19 ทั้ง 5 ชุด รวม 30 นาย พร้อมมอบนโยบายแก่คณะอำนวยการและชุดเฉพาะกิจฯ ให้มุ่งเน้นสร้างการรับรู้การใช้แรงงานต่างด้าวถูกฎหมายกับกลุ่มเป้าหมายที่เป็นนายจ้าง/สถานประกอบการ และแรงงานต่างด้าวที่ทำงานอยู่ในสถานประกอบการ เพื่อป้องกันมิให้มีการจ้างแรงงานผิดกฎหมายโดยเฉพาะกลุ่มแรงงานต่างด้าวที่ลักลอบเข้าเมือง ซึ่งเป็นกลุ่มที่สุ่มเสี่ยงต่อการเป็นพาหะแพร่เชื้อไวรัสโควิด-19 ตามข้อสั่งการของ นายกรัฐมนตรี พลเอก ประยุทธ์ จันทร์โอชา ที่สั่งการต่อรัฐมนตรีว่าการกระทรวงแรงงานขณะเดินทางไปตรวจเยี่ยมศูนย์อีกวัคซีนทางเลือกชิโนฟาร์ม ราชวิทยาลัยจุฬาภรณ์ ณ บริษัทโทรคมนาคมแห่งชาติ จำกัด (มหาชน) เขตหลักสี่ กรุงเทพมหานคร เมื่อวันที่ 25 มิถุนายนที่ผ่านมา โดยกำชับให้กระทรวงแรงงาน ร่วมกับ กระทรวงกลาโหม และหน่วยงานที่เกี่ยวข้องเร่งดำเนินการตรวจโรงงานเพื่อป้องกันปัญหาแรงงานต่างด้าวที่ลักลอบทำงานอย่างผิดกฎหมาย และให้ดำเนินการตามกฎหมายทันที หากตรวจพบการกระทำผิด รวมทั้งกวดขันการเฝ้าระวังการลักลอบเข้าเมืองแบบผิดกฎหมายตามพื้นที่แนวชายแดน
นายไพโรจน์ กล่าวต่อไปว่า ชุดเฉพาะกิจตรวจสอบ ปราบปรามจับกุมและดำเนินคดีคนต่างด้าวทำงานผิดกฎหมายฯ เป็นชุดที่บูรณาการระหว่างพนักงานเจ้าหน้าที่ในสังกัดกรมการจัดหางาน และเจ้าหน้าที่จากสำนักงานตรวจคนเข้าเมือง ซึ่งก่อนที่ชุดเฉพาะกิจดังกล่าวจะออกปฏิบัติการตรวจสอบ ปราบปราม จับกุม และดำเนินคดีกับคนต่างด้าวที่ลักลอบทำงานผิดกฎหมาย ตลอดจนนายจ้าง/สถานประกอบการที่จ้างแรงงานต่างด้าว ทุกท้องที่ทั่วราชอาณาจักร เพื่อความปลอดภัยของเจ้าหน้าที่ และแรงงานในสถานประกอบการจึงกำหนดให้มีการตรวจคัดกรองเชื้อเพื่อป้องกันการแพร่ระบาด โดยผลการตรวจวิเคราะห์เชื้อโควิด -19 พบว่า ไม่พบเชื้อโควิด-19 ทั้ง 30 นาย หลังจากนี้จะออกปฏิบัติการตลอดเดือนสิงหาคม 2564 ซึ่งหากตรวจพบนายจ้างที่รับคนต่างด้าวเข้าทำงานโดยไม่มีใบอนุญาตทำงาน จะมีโทษปรับตั้งแต่ 10,000 – 100,000 บาท ต่อคนต่างด้าวหนึ่งคน หากทำผิดซ้ำมีโทษถึงจำคุก และห้ามจ้างคนต่างด้าวทำงานอีก 3 ปี ส่วนคนต่างด้าวที่ลักลอบทำงานโดยไม่ได้รับอนุญาตมีโทษปรับตั้งแต่ 5,000 – 50,000 บาท และถูกส่งตัวกลับออกไปนอกราชอาณาจักร และไม่สามารถขอรับใบอนุญาตทำงานได้จนกว่าจะพ้นโทษมาแล้วเป็นระยะเวลา 2 ปี
“ทั้งนี้หากผู้ใดพบเห็นหรือสงสัยว่ามีคนต่างด้าวลักลอบทำงานผิดกฎหมาย สามารถแจ้งเบาะแสได้ที่สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1-10 หรือ สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร.1694 หรือแจ้งเบาะแสโดยตรงที่กองทะเบียนจัดหางานกลางและคุ้มครองคนหางาน โทร. 02 354 1729” อธิบดีกรมการจัดหางานกล่าว
วันพุธที่ 8 ธันวาคม 2564
เดินหน้าพัฒนาบ้านชุมชนริมคลองเปรมประชากร
วันอาทิตย์ที่ 5 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเดินหน้าพัฒนาที่อยู่อาศัยเพื่อยกระดับคุณภาพชีวิตชาวชุมชนริมคลองเปรมประชากร โดยพัฒนาแล้ว 5 ชุมชน รวม 764 ครัวเรือน คิดเป็นร้อยละ 11.96 ของเป้าหมาย ประกอบด้วย บ้านที่สร้างเสร็จแล้ว 196 ครัวเรือน ในชุมชนประชาร่วมใจ 2 เขตจตุจักร บ้านที่กำลังสร้าง 218 ครัวเรือนในอ.เมือง จ.ปทุมธานี และ 17 ครัวเรือนในชุมชนศิษย์หลวงปู่ขาว เขตหลักสี่ และพื้นที่รื้อย้ายเตรียมก่อสร้าง 79 ครัวเรือนในเขตหลักสี่และจตุจักร ทั้งนี้ เป้าหมายทั้งหมดของโครงการมี 38 ชุมชน ตลอดความยาวคลอง 17 กม. รวม 6,386 ครัวเรือน เป็นส่วนหนึ่งของแผนยุทธศาสตร์การพัฒนาที่อยู่อาศัยระยะ 20 ปี พ.ศ.2560-2579 เพื่อให้ผู้มีรายได้น้อยที่อาศัยในชุมชนเมืองมีที่อยู่อาศัยที่ถูกกฎหมาย ถูกสุขลักษณะ และปลอดภัย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 2 กันยายน 2564
สธ. ยืนยันยังไม่พบโควิดสายพันธุ์ C.1.2 ในประเทศ ขอให้เชื่อมั่นระบบเฝ้าระวังของไทย
....
ความคืบหน้ากรณีองค์การอนามัยโลก (WHO) รายงานว่า ไวรัสโควิดสายพันธุ์ C.1.2 ซึ่งเป็นสายพันธุ์ใหม่ที่มีการกลายพันธุ์ในหลายตำแหน่ง และพบครั้งแรกในแอฟริกาใต้นั้น ยังไม่ได้มีการแพร่ระบาดออกไป และ WHO กำลังจับตาไวรัสดังกล่าวอย่างใกล้ชิด
.
ล่าสุด ผอ.กองควบคุมโรคและภัยสุขภาพในภาวะฉุกเฉิน กรมควบคุมโรค กล่าวถึงกรณีนี้ว่า โดยธรรมชาติของเชื้อไวรัสจะมีการกลายพันธุ์ และทุกประเทศได้เฝ้าระวังเป็นอย่างดี ส่วนของประเทศไทยนั้น ยังไม่มีการตรวจพบ COVID-19 สายพันธุ์ C.1.2 และขอให้มั่นใจระบบเฝ้าระวังที่มีการตรวจพันธุกรรมของสายพันธุ์จากทั่วประเทศสัปดาห์ละ 500 ตัวอย่าง รวมทั้งเฝ้าระวังและตรวจคัดกรองผู้เดินทางมาจากประเทศที่มีรายงานเชื้อกลายพันธุ์
.
โดยสายพันธุ์หลักที่ระบาดในไทย ยังคงเป็นสายพันธุ์เดลต้า ขณะเดียวกัน กรมวิทยาศาสตร์การแพทย์ได้เพิ่มความเข้มข้นในการสุ่มตรวจสายพันธุ์มากขึ้นแล้ว ส่วนความรุนแรงของเชื้อกลายพันธุ์นั้น อยู่ระหว่างการแลกเปลี่ยนข้อมูลของนักวิทยาศาสตร์และระบบสาธารณสุขของประเทศต่าง ๆ ทั่วโลก
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 11 มีนาคม 2565
รมว. แรงงาน แนะนายจ้างที่จ้างแรงงานต่างด้าวตามมติ 28 ก.ย. 64 ชำระค่าธรรมเนียมภายในวันที่ 15 มี.ค. 65
วันที่ 10 มีนาคม 2565 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า มีความห่วงใยนายจ้าง/สถานประกอบการที่ใช้แรงงานต่างด้าว ตามมติ 28 ก.ย. 64
หลังตรวจสอบพบนายจ้างยังไม่มาดำเนินการชำระค่าธรรมเนียมค่ายื่นคำขอ และค่าธรรมเนียมใบอนุญาตทำงาน จำนวน 19,489 รายครม.จึงมีมติเมื่อวันที่ 15 ก.พ. 65 เห็นชอบตามที่กระทรวงแรงงานเสนอเพื่อแก้ไขข้อขัดข้องให้นายจ้างสามารถดำเนินการได้ทันตามกำหนด ซึ่งหากยังไม่ดำเนินการให้แล้วเสร็จภายในวันที่ 15 มี.ค. 65 จะส่งผลให้แรงงานต่างด้าวกลุ่มดังกล่าว ไม่สามารถดำเนินการตามขั้นตอนต่อไปได้ และกลายเป็นแรงงานผิดกฎหมาย โดยนายจ้าง/สถานประกอบการ ต้องชำระค่าธรรมเนียมค่ายื่นคำขอฉบับละ 100 บาท และค่าธรรมเนียมใบอนุญาตทำงานฉบับละ 1,350 บาท ไม่เกินวันที่ 15 มีนาคม 2565 ณ สำนักงานจัดหางานกรุงเทพมหานครพื้นที่ 1 -10 หรือสำนักงานจัดหางานจังหวัด อันเป็นที่ตั้งของสถานที่ทำงานของคนต่างด้าว
“การบริหารจัดการการทำงานของคนต่างด้าวโดยคำนึงถึงการรักษากำลังแรงงาน ซึ่งเป็นภาคส่วนสำคัญของนายจ้าง สถานประกอบการ และเป็นส่วนหนึ่งของการสร้างความเข้มแข็งให้กับระบบเศรษฐกิจเพื่อประโยชน์ ในการฟื้นฟูประเทศ ช่วยให้ระบบเศรษฐกิจโดยรวมของประเทศขับเคลื่อนได้ต่อไป ทั้งในสถานการณ์ที่เป็นอยู่และภายหลังสถานการณ์การแพร่ระบาดของโรคติดเชื้อไวรัสโคโรนา 2019 คลี่คลาย เป็นสิ่งที่พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน เน้นย้ำมาโดยตลอด ซึ่งผมในฐานะรัฐมนตรีว่าการกระทรวงแรงงาน ขอฝากถึงนายจ้างให้ดำเนินการตามขั้นตอนภายในระยะเวลาที่กำหนด เห็นความสำคัญของการจ้างแรงงานถูกกฎหมาย คนต่างด้าวได้รับความคุ้มครองและมีสิทธิประโยชน์ สวัสดิการ การคุ้มครองตามสิทธิที่พึงได้รับ”รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า สำหรับมติครม. เมื่อวันที่ 28 ก.ย. 64 เป็นการบริหารจัดการการทำงานของคนต่างด้าว 3 สัญชาติ (กัมพูชา ลาว และเมียนมา) เพื่อสนับสนุนการควบคุม และป้องกันการแพร่ระบาดของโรคติดเชื้อไวรัสโคโรนา 2019 โดยให้เจ้าหน้าที่เข้าไปตรวจสถานที่ก่อสร้างสถานประกอบการ โรงงาน และสถานที่ทำงาน ช่วงวันที่ 1 พ.ย. – 30 พ.ย. 64 ที่ผ่านมา เพื่อให้คำแนะนำการปฏิบัติตนตามมาตรการทางสาธารณสุขแก่นายจ้างและคนต่างด้าว หากพบคนต่างด้าวที่อยู่ในราชอาณาจักรและทำงานโดยไม่ได้รับอนุญาตจะจัดทำประวัติ และให้นายจ้างมายื่นคำขออนุญาตทำงานแทนคนต่างด้าว ภายใน 7 วัน (สิ้นสุดระยะเวลาดำเนินการแล้ว) พร้อมชำระค่าธรรมเนียมค่ายื่นคำขอและค่าธรรมเนียมใบอนุญาตทำงาน ภายในวันที่ 15 มี.ค. 65 และดำเนินการจัดเก็บอัตลักษณ์ข้อมูลบุคคล ตรวจสุขภาพ 6 โรค ภายในวันที่ 31 มี.ค. 65 รวมถึงขอรับตรวจลงตราหรือประทับตราอนุญาตให้อยู่ในราชอาณาจักรเป็นการชั่วคราวภายในวันที่ 1 ส.ค. 65 จากการลงพื้นที่ตรวจสอบนั้น พบคนต่างด้าวที่อยู่ในราชอาณาจักรและทำงานโดยไม่ได้รับอนุญาต ซึ่งเจ้าหน้าที่กรมการจัดหางานได้จัดทำประวัติ และบันทึกข้อมูลคนต่างด้าว จำนวนทั้งสิ้น 353,776 คน มีนายจ้างมาดำเนินการยื่นคำขออนุญาตทำงานแทนคนต่างด้าว พร้อมชำระค่าธรรมเนียมค่ายื่นคำขอและค่าธรรมเนียมใบอนุญาตทำงานแล้ว จำนวน 334,287 ราย ยังคงเหลือนายจ้างที่ไม่สามารถชำระค่าธรรมเนียมค่ายื่นคำขอ และค่าธรรมเนียมใบอนุญาตทำงานแทนคนต่างด้าวได้ทันภายในระยะเวลาที่กำหนด จำนวน 19,489 ราย ซึ่งเมื่อพ้นระยะเวลาที่กำหนด หากนายจ้าง/สถานประกอบการ ยังไม่ดำเนินการตามขั้นตอนให้แล้วเสร็จ กรมการจัดหางานจำเป็นต้องตรวจสอบและดำเนินคดีตามกฎหมาย
วันศุกร์ที่ 9 กรกฎาคม 2564
สธ. เปิดโรงพยาบาลสนามสมุทรปราการรวมใจ 5 WHA ขนาด 1,200 เตียง
รองนายกรัฐมนตรีและรัฐมนตรีว่าการกระทรวงสาธารณสุขเปิดโรงพยาบาลสนามสมุทรปราการรวมใจ 5 WHA ขนาด 1,200 เตียง ที่ได้รับการสนับสนุนสถานที่จาก บริษัท ดับบลิวเอชเอ คอร์ปอเรชั่น จำกัด (มหาชน) และองค์การบริหารส่วนจังหวัดสมุทรปราการ
รองนายกรัฐมนตรีและรัฐมนตรีว่าการกระทรวงสาธารณสุขเปิดโรงพยาบาลสนามสมุทรปราการรวมใจ 5 WHA ขนาด 1,200 เตียง ที่ได้รับการสนับสนุนสถานที่จาก บริษัท ดับบลิวเอชเอ คอร์ปอเรชั่น จำกัด (มหาชน) และองค์การบริหารส่วนจังหวัดสมุทรปราการ รองรับผู้ป่วยกลุ่มสีเขียวในจังหวัดสมุทรปราการ กรุงเทพฯ และปริมณฑล พร้อมมีแผนใช้อาคาร A ตั้งโรงพยาบาลสนามสำหรับผู้ป่วยกลุ่มสีเหลือง ประกาศไม่รับเงินเดือน 3 เดือนตามแนวทางท่านนายกรัฐมนตรี
วันนี้ (9 กรกฎาคม 2564) ที่ อาคารคลังสินค้า โครงการ WHA Mega Logistics Center Chonlaharnpichitจ.สมุทรปราการ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายวันชัย คงเกษม ผู้ว่าราชการ จ.สมุทรปราการ นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ นางสาวจรีพร จารุกรสกุล ประธานคณะกรรมการบริษัท และประธานเจ้าหน้าที่บริหารกลุ่มบริษัท ดับบลิวเอชเอ คอร์ปอเรชั่น จำกัด (มหาชน) ผู้บริหารกระทรวงสาธารณสุข และผู้บริหารองค์การบริหารส่วนท้องถิ่น ใน จ.สมุทรปราการ ร่วมเปิดโรงพยาบาลสนามสมุทรปราการรวมใจ 5 WHA
นายอนุทินกล่าวว่า กระทรวงสาธารณสุขขอบคุณ บริษัท ดับบลิวเอชเอ คอร์ปอเรชั่น จำกัด (มหาชน)ที่สนับสนุนพื้นที่อาคารคลังสินค้า อาคาร C และองค์การบริหารส่วนจังหวัดสมุทรปราการ หน่วยราชการ และภาคเอกชนในการจัดตั้ง และสนับสนุนอุปกรณ์โรงพยาบาลสนาม ขนาด 1,200 เตียง รองรับผู้ป่วยโควิด19กลุ่มสีเขียวในพื้นที่จังหวัดสมุทรปราการ กรุงเทพฯและปริมณฑล โดยมีโรงพยาบาลสมุทรปราการและโรงพยาบาลชุมชนในจังหวัด จัดบุคลากรทางการแพทย์ที่ฉีดวัคซีนแล้วหมุนเวียนปฏิบัติงานประมาณ 40 คนต่อวัน และในช่วงเย็นวันนี้ได้เปิดรับผู้ติดเชื้อกลุ่มแรกจำนวน 100 คน
นายอนุทินกล่าวต่อว่า นอกจากนี้ยังได้รับการสนับสนุนให้ใช้พื้นที่อาคาร A เพื่อเตรียมจัดตั้งโรงพยาบาลสนามที่รับผู้ป่วยที่มีอาการในกลุ่มสีเหลือง จึงมอบให้กรมสนับสนุนบริการสุขภาพเข้าไปวางระบบ ซึ่งโรงพยาบาลสนามทั้ง 2 แห่งนี้ จะเป็นส่วนหนึ่งที่ทำให้ลดความแออัดในการบริหารจัดการเตียงในโรงพยาบาล เพื่อรองรับผู้ป่วยกลุ่มสีแดงที่มีอาการหนักได้เพิ่มมากขึ้น
“รัฐบาลมีความตั้งใจที่จะให้การรักษาพยาบาลและดูแลผู้ติดเชื้อให้ถึงมือหมอ และได้รับยาโดยเร็วที่สุดขอยืนยันว่าขณะนี้ ยา เวชภัณฑ์ และอุปกรณ์การแพทย์มีเพียงพอที่จะดูแลผู้ป่วย สิ่งต้องการที่สุดคือความร่วมมือร่วมใจของประชาชนที่จะช่วยลดการแพร่กระจายเชื้อ” นายอนุทินกล่าว
นายอนุทิน กล่าวเพิ่มเติมว่า ขณะนี้กระทรวงสาธารณสุขร่วมกับกระทรวงคมนาคมได้เร่งจัดตั้งโรงพยาบาลสนามขนาดใหญ่เทียบเท่าโรงพยาบาลบุษราคัม โดยใช้อาคาร แซทเทิลไลท์ 1 ภายในท่าอากาศยานสุวรรณภูมิขนาด 5,000 เตียง เพื่อให้สามารถดูแลผู้ป่วยโควิดกลุ่มสีเหลืองได้เพิ่มมากขึ้น สำคัญที่สุดคือจะเร่งทำการฉีดวัคซีนโควิด 19ให้กับผู้สูงอายุและในกลุ่มผู้ป่วย 7 กลุ่มโรคเรื้อรังให้ได้มากที่สุดภายในเดือนกรกฎาคม นี้โดยเฉพาะในเขตกรุงเทพฯ และปริมณฑล เพื่อลดอัตราการเสียชีวิต และตนยินดีไม่รับเงินเดือนเป็นเวลา 3 เดือนตามที่นายกรัฐมนตรีประกาศ เนื่องจากเป็นทีมงานเดียวกัน
************************************ 8 กรกฎาคม 2564
วันศุกร์ที่ 24 กันยายน 2564
ดร.สาธิต ติดตามการฉีดวัคซีนโควิด 19 จ.ตรัง เพื่อถวายเป็นพระราชกุศล เนื่องในวันมหิดล
รัฐมนตรีช่วยว่าการกระทรวงสาธารณสุขติดตามการฉีดวัคซีนโควิด 19 ที่ จังหวัดตรัง ตั้งเป้าทั้งจังหวัด 20,000 โดส เพื่อร่วมถวายเป็นพระราชกุศล เนื่องในวันมหิดล 24 กันยายน
วันนี้ (24 กันยายน 2564) ที่ ศูนย์การค้าโรบินสันไลฟ์สไตล์ ตรัง จ.ตรัง ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นายขจรศักดิ์ เจริญโสภา ผู้ว่าราชการจังหวัดตรัง นพ.สุเทพ เพชรมาก ผู้ตรวจราชการกระทรวงสาธารณสุขเขตสุขภาพที่ 12 และคณะผู้บริหารกระทรวงสาธารณสุข ลงพื้นที่ติดตามการฉีดวัคซีนโควิด 19 เพื่อถวายเป็นพระราชกุศลเนื่องในวันมหิดล โดย ดร.สาธิต กล่าวว่า เนื่องในวันมหิดล วันที่ 24 กันยายน ถือเป็นวันสำคัญของชาวสาธารณสุขทุกปีจะมีการจัดกิจกรรมให้บริการด้านการแพทย์และสาธารณสุขกับประชาชนเพื่อถวายเป็นพระราชกุศล สำหรับในปีนี้ประเทศไทยเผชิญกับวิกฤตการแพร่ระบาดของโรคโควิด 19 และอยู่ในช่วงที่รัฐบาลเร่งรัดการฉีดวัคซีนโควิด 19 ให้กับประชาชน กระทรวงสาธารณสุข จึงให้บุคลากรสาธารณสุขทั่วประเทศระดมพลังฉีดวัคซีนให้กับประชาชนในวันนี้ 1 ล้านเข็ม เพื่อเพิ่มความครอบคลุมของการได้รับวัคซีน สร้างภูมิคุ้มกัน ช่วยลดการป่วยรุนแรงและลดการเสียชีวิต
ดร.สาธิต กล่าวต่อว่า สำหรับ จ.ตรัง ได้ร่วมโครงการฉีดวัคซีน 1 ล้านโดส ตั้งเป้าทั้งจังหวัด 20,000 โดส และได้มีการนัดหมายประชาชนไว้ล่วงหน้า โดยมีโรงพยาบาลในสังกัด 11 แห่ง และโรงพยาบาลเอกชน 2 แห่ง เป็นผู้ดำเนินการฉีด โดยเพิ่มจุดฉีดวัคซีนนอกโรงพยาบาลที่ศูนย์การค้าโรบินสันไลฟ์สไตล์ ตรัง เพื่ออำนวยความสะดวกให้กับประชาชน ให้บริการฉีดวัคซีน ทั้งวัน จำนวนทั้งสิ้น 3,645 โดส แบ่งเป็น เข็มที่ 1 สำหรับประชาชนทั่วไป 800 คน เข็มที่ 2 แอสตร้าเซนเนก้า 2,800 คน และเข็มกระตุ้นเข็มที่ 3 สำหรับ อสม. 45 คน
ทั้งนี้ ประชากรเป้าหมายการฉีดวัคซีนป้องกันโรคโควิด 19 ของ จ.ตรัง มี 429,020 คน ความสามารถในการฉีดต่อวัน ไม่น้อยกว่าวันละ 10,000 โดส ภาพรวมขณะนี้มีความครอบคลุมแล้วร้อยละ 56.71 สำหรับกลุ่มผู้สูงอายุครอบคลุมถึงร้อยละ 68.25 โดยเฉพาะ อ.เมือง ครอบคลุมกว่าร้อยละ 70 ซึ่งเมื่อรวมกับการให้บริการวันนี้คาดว่ากลุ่มผู้สูงอายุ จ.ตรัง จะได้รับวัคซีนครบตามเป้าหมาย ร้อยละ 70
************************************* 24 กันยายน 2564
วันจันทร์ที่ 29 พฤศจิกายน 2564
ปลัด สธ. เปิดอาคาร “100 ปี สธ.” รพ.กาฬสินธุ์ ให้บริการผู้ป่วยโรคเฉพาะทาง ลดความแออัด
ปลัดกระทรวงสาธารณสุข เป็นประธานเปิดอาคาร “100 ปี สธ.” โรงพยาบาลกาฬสินธุ์ เพื่อให้บริการ อุบัติเหตุ-ฉุกเฉินและบริการเฉพาะทางด้านต่างๆ ช่วยลดความแออัด ลดการรอคอยรักษาสำหรับประชาชนในจังหวัดกาฬสินธุ์และพื้นที่ใกล้เคียง
วันนี้ (29 พฤศจิกายน 2564) ที่ โรงพยาบาลกาฬสินธุ์ จังหวัดกาฬสินธุ์ นายแพทย์เกียรติภูมิ วงศ์รจิตปลัดกระทรวงสาธารณสุข ให้สัมภาษณ์หลังเป็นประธานเปิดอาคาร “100 ปี สธ.” โรงพยาบาลกาฬสินธุ์ และตรวจเยี่ยมให้กำลังใจเจ้าหน้าที่ บุคลากรทางการแพทย์ในการปฏิบัติงาน ว่า อาคาร “100 ปี สธ.” โรงพยาบาลกาฬสินธุ์ เกิดขึ้นจากความร่วมมือของทุกภาคส่วนในจังหวัดกาฬสินธุ์ ทั้งหน่วยงานราชการ ภาคเอกชน ตลอดจนประชาชนชาวกาฬสินธุ์ ร่วมกันระดมทุน โดยจัดทำโครงการต่างๆ ได้แก่ โครงการเดิน-วิ่ง-ปั่น ทุกก้าวเพื่อชาวกาฬสินธุ์, โครงการผ้าป่ามหากุศล และโครงการกอล์ฟการกุศล เพื่อขยายศักยภาพในการดูแลประชาชนทั้งในเขตจังหวัด และในพื้นที่ใกล้เคียงให้ได้รับการรักษาในกลุ่มโรคเฉพาะทาง เป็นอาคารขนาด 5 ชั้น เริ่มเปิดให้บริการประชาชนตั้งแต่วันที่ 1 ตุลาคม 2563 ประกอบด้วยหน่วยบริการผู้ป่วยกลุ่มโรคต่างๆ อาทิ แผนกอุบัติเหตุ-ฉุกเฉิน, ศูนย์ส่องกล้อง,ห้องผ่าตัด (10 ห้อง), หอผู้ป่วยหนักศัลยกรรม, หอผู้ป่วยหนักอายุรกรรม, หอผู้ป่วยศัลยกรรมชาย-หญิง อุบัติเหตุ และระบบทางเดินปัสสาวะ, หน่วยเคมีบำบัด และStroke ICU รองรับผู้ป่วยได้ประมาณ 170 เตียง ซึ่งช่วยลดความแออัดของโรงพยาบาล และลดการรอคอยรักษาให้กับผู้ป่วย รวมทั้ง ลดค่าใช้จ่ายในการเดินทางไปรักษายังโรงพยาบาลศูนย์ในเขตสุขภาพที่ 7 เช่น โรงพยาบาลขอนแก่น และโรงพยาบาลร้อยเอ็ด ลงได้
****************************** 28 พฤศจิกายน 2564
วันพุธที่ 25 พฤษภาคม 2565
รฟม. จับมือ แขวงทางหลวงนนทบุรี สั่งผู้รับเหมา เร่งขุดลอกท่อระบายน้ำและติดตั้งเครื่องสูบน้ำ ลดปัญหาน้ำท่วมขัง
พร้อมกำชับเฝ้าระวังพื้นที่เสี่ยงตามแนวเส้นทางโครงการฯ
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ในฐานะหน่วยงานที่กำกับการดำเนินงานก่อสร้างโครงการรถไฟฟ้าสายสีชมพู ช่วงแคราย - มีนบุรี พร้อมด้วย แขวงทางหลวงนนทบุรี ดำเนินการลอกท่อระบายน้ำตามแนวก่อสร้างของโครงการฯ บนถนนติวานนท์ เพื่อเพิ่มประสิทธิภาพในการระบายน้ำ รวมทั้งดำเนินการติดตั้งเครื่องสูบน้ำบริเวณรามอินทราซอย 5 ซึ่งเป็นจุดเสี่ยงพื้นที่เกิดน้ำท่วมขัง
นอกจากนี้ รฟม. ยังได้สั่งการให้โครงการฯ จัดทำแผนการแก้ไขปัญหา ผลกระทบจากการก่อสร้างและ เตรียมความพร้อมระบบระบายน้ำ ตามแนวก่อสร้างของโครงการฯ รวมทั้งรายงานผลการแก้ไขตามแผนเร่งด่วน และแผนตามวาระอย่างเคร่งครัดและต่อเนื่องเพื่อนำไปสู่การดำเนินการแก้ไขอย่างเป็นรูปธรรมต่อไป รวมถึงเฝ้าระวังจุดพื้นที่เสี่ยงบนถนนตามแนวสายทางของโครงการฯ ที่อาจเกิดน้ำท่วมขังได้ง่ายในช่วงฤดูฝน โดยมีการจัดเตรียมเจ้าหน้าที่ ช่วยอำนวยความสะดวก รวมทั้งดำเนินการประสานให้ความร่วมมือกับหน่วยงาน ท้องถิ่น เพื่อสนับสนุนและร่วมกันดำเนินการเร่งระบายน้ำอย่างทันท่วงที เพื่ออำนวยความสะดวกและปลอดภัยแก่ประชาชนในกรณีฉุกเฉิน
ทั้งนี้ เพื่อให้เป็นไปตามนโยบายความรับผิดชอบต่อสังคมของ รฟม. ในการให้ความสำคัญแก่ประชาชน และชุมชนตามแนวสายทางโครงการรถไฟฟ้า ซึ่งอาจได้รับผลกระทบจากการดำเนินงานก่อสร้างโครงการฯ สามารถสอบถามข้อมูลโครงการฯ ได้ที่เว็บไซต์ www.mrta-pinkline.com และไลน์ @MRTPinkLine และ เฟซบุ๊กแฟนเพจโครงการรถไฟฟ้าสายสีชมพู ช่วงแคราย - มีนบุรี หรือติดตามข้อมูลข่าวสาร รฟม.เพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0-2716-4044
วันพฤหัสบดีที่ 31 มีนาคม 2565
รมว.สุชาติ มอบ‘เลขาสุเทพ’ต้อนรับ รมว.แรงงานฯ มองโกเลีย หารือกระชับความร่วมมือด้านแรงงาน
รมว.สุชาติ มอบ‘เลขาสุเทพ’ต้อนรับ รมว.แรงงานฯ มองโกเลีย หารือกระชับความร่วมมือด้านแรงงาน
เมื่อวันที่31มีนาคม2565นายสุชาติชมกลิ่นรัฐมนตรีว่าการกระทรวงแรงงานมอบหมายให้นายสุเทพชิตยวงษ์เลขานุการรัฐมนตรีว่าการกระทรวงแรงงานพร้อมด้วยนายสมาสภ์ปัทมะสุคนธ์ผู้ช่วยปลัดกระทรวงแรงงานและผู้บริหารระดับสูงกระทรวงแรงงานให้การต้อนรับH.E.Mrs.Ariunzaya Ayushรัฐมนตรีว่าการกระทรวงแรงงานและการคุ้มครองทางสังคมของมองโกเลียและคณะในโอกาสเข้าเยี่ยมคารวะและหารือในประเด็นด้านแรงงานได้แก่ความร่วมมือในการพัฒนาฝีมือแรงงานการบริการจัดหางานการคุ้มครองแรงงานและความเป็นไปได้ในการเข้าร่วมเป็นผู้สังเกตการณ์ในการประชุมรัฐมนตรีแรงงานอาเซียนและการประชุมอื่นๆที่จัดขึ้นภายใต้กรอบแรงงานอาเซียนณห้องจัตุมงคลชั้น6อาคารกระทรวงแรงงาน
นายสุเทพกล่าวว่าเนื่องจากท่านสุชาติชมกลิ่นรัฐมนตรีว่าการกระทรวงแรงงานมีภารกิจสำคัญเดินทางไปราชการในต่างประเทศซาอุดีอาระเบียและสหรัฐอาหรับเอมิเรตส์จึงได้มอบหมายผมและคณะให้การต้อนรับรัฐมนตรีว่าการกระทรวงแรงงานและการคุ้มครองทางสังคมของมองโกเลียและคณะในวันนี้กระทรวงแรงงานมีความยินดีเป็นอย่างยิ่งที่ประเทศไทยและมองโกเลียจะมีความร่วมมือและสนับสนุนการทำงานร่วมกันเพื่อเป็นการเสริมสร้างความสัมพันธ์ในด้านแรงงานระหว่างประเทศให้แน่นแฟ้นมากยิ่งขึ้นซึ่งจะเป็นประโยชน์ต่อการพัฒนาเศรษฐกิจและสังคมของทั้งสองประเทศร่วมกัน
“กระทรวงแรงงานขอขอบคุณท่านรัฐมนตรีว่าการกระทรวงแรงงานและการคุ้มครองทางสังคมของมองโกเลียและคณะในโอกาสเดินทางมาเยือนและให้ความสนใจหารือประเด็นด้านแรงงานร่วมกันซึ่งการหารือร่วมกันในครั้งนี้จะเป็นการสร้างความสัมพันธ์อันดีด้านแรงงานระหว่างทั้งสองประเทศต่อไป”นายสุเทพกล่าวในท้ายสุด
+++++++++++++++++++
กองเผยแพร่และประชาสัมพันธ์
31มีนาคม2565
วันอังคารที่ 22 มีนาคม 2565
ครม. เคาะมาตรการลดการใช้พลังงาน ในหน่วยงานภาครัฐ ด้านไฟฟ้า/ด้านน้ำมันเชื้อเพลิง ร้อยละ 20
ครม. เคาะมาตรการลดการใช้พลังงาน ในหน่วยงานภาครัฐ ด้านไฟฟ้า/ด้านน้ำมันเชื้อเพลิง ร้อยละ 20
วันที่ 22 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผยคณะรัฐมนตรีเห็นชอบแนวทางประหยัดพลังงานในหน่วยงานภาครัฐ อนุมัติเป็นหลักการให้หน่วยงานราชการดำเนินการลดการใช้พลังงานร้อยละ 20 ในช่วงครึ่งปีหลังของปี งบประมาณ 65 ตั้งแต่ เมษายน -กันยายน 65
กระทรวงพลังงานได้จัดทำแนวทางประหยัดพลังงานในหน่วยงานภาครัฐเพื่อลดการใช้พลังงานไฟฟ้าและน้ำมันเชื้อเพลิงอย่างน้อยร้อยละ 20 ในช่วงครึ่งปีหลังของปีงบประมาณ 65 ดังนี้
- แนวปฏิบัติลดการใช้พลังงานอย่างเป็นระบบ :ให้จัดตั้งคณะทำงานลดใช้พลังงานโดยมีหัวหน้าส่วนราชการเป็นประธาน / จัดทำแผนปฏิบัติการลดการใช้พลังงาน เพื่อให้บรรลุ เป้าหมายอย่างน้อยร้อยละ 20 ให้มีความชัดเจน /พัฒนามาตรการลดใช้พลังงานให้เข้มข้นขึ้นหรือยืดหยุ่นตามความเหมาะสม
-มาตรการที่ปฏิบัติได้ทันที
ด้านไฟฟ้า
-เครื่องปรับอากาศ เช่น กำหนดเวลาเปิด-ปิด 8.30 น. - 16.30 น. ตั้งอุณหภูมิ 25 -26 c ล้างแอร์ทุก 6 เดือน / แสงสว่าง เช่น ใช้หลอดไฟ LED อุปกรณ์สำหรับงาน ให้ตั้งโปรแกรมปิดหน้าจออัตโนมัติ เมื่อไม่ใช้งาน ลิฟต์ อาจให้หยุดเฉพาะชั้นคู่/คี่ รณรงค์การใช้บันได
ด้านน้ำมันเชื้อเพลิง
-เลือกใช้รถยนต์ให้เหมาะสมกับสภาพการเดินทางและจำนวนผู้เดินทางใช้น้ำมันเชื้อเพลิงชีวภาพเช่นแก๊สโซฮอล์ไบโอดีเซลก่อนเป็นอันดับแรก ตรวจเช็ครถยนต์ตามระยะเวลาที่กำหนด เติมลงยาง ให้เหมาะสมและใช้เทคโนโลยีการสื่อสารแทนการเดินทาง เช่น การประชุมออนไลน์การจัดส่งเอกสารทางอีเมล
- สำหรับมาตรการระยะยาวให้ " อาคารของรัฐที่เข้าข่ายเป็นอาคารควบคุม" ก่อนปีงบประมาณ 65 ประมาณ 800 แห่ง เร่งปรับปรุงประสิทธิภาพการใช้พลังงาน ไม่ให้เกินค่ามาตรฐานการจัดการใช้พลังงานภายในปีงบประมาณ 66 เพื่อเป็นตัวอย่างให้แก่การจัดการอาคารของเอกชนที่เข้าข่ายเป็นอาคารควบคุม นอกจากนี้ ยังให้นำมาตรการบริษัทจัดการพลังงาน (ESCO) สำหรับหน่วยงานภาครัฐ ภายใต้แผนปฏิรูปประเทศด้านพลังงานมาใช้กับหน่วยงานราชการ รวมทั้งจัดซื้ออุปกรณ์เครื่องใช้ไฟฟ้าหรือยานพาหนะใหม่ทดแทนของเดิมที่เสื่อมสภาพ
หน่วยงานภาครัฐต้องรายงานผลการประหยัดพลังงาน เพื่อกระทรวงพลังงานจะได้รายงานผลต่อคณะรัฐมนตรีต่อไป
ทั้งนี้ คาดว่าจะสามารถลดการใช้ไฟฟ้าได้ถึง 120 ล้านหน่วย และลดการใช้น้ำมันเชื้อเพลิงได้ 12 ล้านลิตร คิดเป็นมูลค่า 1, 020 ล้านบาท ลดการปลดปล่อยก๊าซคาร์บอนไดออกไซด์ 67,075 ตัน ในส่วนของการกำกับดูแลอาคารของรัฐที่เข้าข่ายเป็นอาคารควบคุม คาดว่าจะสามารถลดการใช้ไฟฟ้า 174.45 ล้านหน่วย คิดเป็นมูลค่า 872.25 ล้านบาท และการดำเนินงานตามมาตรการ ESCO สำหรับหน่วยงานภาครัฐ คาดว่าจะสามารถลดการใช้ไฟฟ้า 1,058.33 ล้านหน่วย คิดเป็นมูลค่า 5,291.65 ล้านบาท
นายธนกร กล่าวว่า ในที่ประชุม ครม. นายกรัฐมนตรียังกำชับส่วนราชการ กำหนดตัวชี้วัดที่ชัดเจน พร้อมขอข้าราชการให้ปรับเปลี่ยนพฤติกรรม เพื่อเป็นตัวอย่างที่ดีแก่ประชาชนด้วย
วันพุธที่ 10 พฤศจิกายน 2564
ศบค. มีมติให้จัดงานเทศกาลลอยกระทงได้ในทุกพื้นที่ โดยขอความเห็นชอบจากคณะกรรมการโรคติดต่อจังหวัด
ศบค. มีมติให้จัดงานเทศกาลลอยกระทงได้ในทุกพื้นที่ โดยขอความเห็นชอบจากคณะกรรมการโรคติดต่อจังหวัด
วันนี้ 10 พฤศจิกายน 2564 เวลา 12.40 น. ณ ทำเนียบรัฐบาล พญ. สุมณี วัชรสินธุ์ ผู้อำนวยการสำนักสื่อสารความเสี่ยงฯ กรมควบคุมโรค ได้กล่าวในการแถลงข่าว ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) โดยได้ตอบคำถามสื่อมวลชนถึงกรณีการจัดงานเทศกาลลอยกระทงว่า ที่ประชุม ศบค. ใหญ่ มีมติให้จัดงานเทศกาลลอยกระทงได้ แบ่งเป็น สองกลุ่ม งานขนาดเล็ก ระดับบุคคล ครอบครัว สามารถดำเนินการได้ โดยยึดถือ มาตรการ Universal prevention หรือ DMHTT ตามที่สาธารณสุขกำหนด
อีกแบบ คือการจัดงานเทศกาลขนาดใหญ่ (Event) ได้แก่ งานลอยกระทงที่จัดโดย จังหวัดสุโขทัย หรือเชียงใหม่ โคมลอยยี่เป็ง และ กทม. เป็นต้น ให้ขอความเห็นชอบจาก คกก.โรคติดต่อจังหวัด/ กทม. และให้ คกก.โรคติดต่อจังหวัด/ กทม. ดูแล กำกับการจัดงานในภาพรวมในพื้นที่ ให้เป็นไปด้วยความเรียบร้อย โดยให้ยึดแนวทางและมาตรการรณรงค์ ที่ กระทรวงวัฒนธรรม กระทรวงสาธารณสุข และหน่วยงานที่เกี่ยวข้องได้หารือร่วมกัน แล้วได้กำหนดแนวปฏิบัตินำเสนอ ศบค.เห็นชอบแล้ว เมื่อวันที่ 29 ต.ค.2564
ทั้งนี้ ไม่ว่าจะเป็นการจัดแบบเล็กหรือแบบใหญ่ สามารถจัดได้ทุกจังหวัด ทุกพื้นที่ ทั้งนี้ ทางกองเฝ้าระวังทางวัฒนธรรมได้มีการเผยแพร่แนวทางการปฏิบัติตนในช่วงเทศกาลด้วย
วันพุธที่ 30 มีนาคม 2565
ไทยร่วมประชุม BIMSTEC พร้อมรับมอบตำแหน่งประธานในปี 65-66
วันอังคารที่ 30 มีนาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
พลเอก ประยุทธ์ จันทร์โอชา นายกรัฐมนตรี เข้าร่วมการประชุมผู้นำความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ หรือ BIMSTEC ครั้งที่ 5 ในวันนี้ (30มี.ค.65) ผ่านระบบการประชุมทางไกลโดยประเทศศรีลังกาเป็นเจ้าภาพ มีสมาชิก ได้แก่ บังคลาเทศ ภูฏาน อินเดีย เมียนมา เนปาล และไทย รวม 7 ประเทศ ภายใต้หัวข้อ บิมสเทค มุ่งหน้าสู่อนุภูมิภาคที่ยืดหยุ่น มั่งคั่ง และประชาชนมีสุขภาพดี พร้อมทั้งรับมอบตำแหน่งประธาน BIMSTEC วาระ 2 ปีในปี พ.ศ. 2565-2566 ต่อจากศรีลังกา โดยจะผลักดันการสนับสนุนการฟื้นตัวทางเศรษฐกิจหลังการแพร่ระบาดของโรคโควิด-19 การเตรียมพร้อมเพื่อรับมือความท้าทายและวิกฤตรูปแบบต่าง ๆ และความสามารถในการฟื้นตัว
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 8 มิถุนายน 2565
รฟม. แจ้งปิดพื้นที่บางส่วนของลานจอดรถ MRT สถานีห้วยขวาง
เพื่อดำเนินการติดตั้งเพิ่มที่จอดรถยนต์อัตโนมัติ ระหว่างวันที่ 15 มิถุนายน ถึง 17 กันยายน 2565
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมเตรียมดำเนินการติดตั้งที่จอดรถยนต์อัตโนมัติ หรือ Robot Parking ในบริเวณลานจอดรถสถานีห้วยขวาง ของรถไฟฟ้ามหานคร สายเฉลิมรัชมงคล (MRT สายสีน้ำเงิน) เพิ่มเติมจำนวน 2 เครื่อง ระหว่างวันที่ 15 มิถุนายน ถึง 17 กันยายน 2565 จึงมีความจำเป็นต้องทำการปิดพื้นที่ให้บริการบางส่วนของลานจอดรถสถานีห้วยขวาง ตั้งแต่วันที่ 15 มิถุนายน 2565 เป็นต้นไป โดยผู้ใช้บริการยังสามารถใช้ลานจอดรถยนต์และรถจักรยานยนต์ได้ตามปกติ ทั้งนี้ รฟม. ต้องขออภัยในความไม่สะดวกของผู้ใช้บริการมา ณ โอกาสนี้
ทั้งนี้ รฟม. ได้จัดทำโครงการเพิ่มพื้นที่จอดรถในเส้นทางรถไฟฟ้า MRT สายสีน้ำเงิน โดยได้ติดตั้งระบบที่จอดรถยนต์อัตโนมัติไปแล้ว ในบริเวณลานจอดรถของสถานีสามย่าน และสถานีห้วยขวาง โดยระบบที่จอดรถยนต์อัตโนมัตินี้จะช่วยเพิ่มประสิทธิภาพของพื้นที่จอดรถที่มีอยู่อย่างจำกัด และอำนวยความสะดวกสบายให้แก่ผู้ใช้บริการ เมื่อนำรถเข้ามาจอด ด้วยระบบเครื่องกลที่ทำหน้าที่เสมือนหุ่นยนต์รับรถขึ้นไปจอดในลักษณะซ้อนกันในแนวดิ่งที่จะช่วยย่นเวลาเฉลี่ยในการ รับ - ส่ง รถเข้าและออกจากที่จอดรถเหลือเพียง คันละ 90 วินาที และหากรถจอดชั้นไกลที่สุดจะใช้เวลาเพียง 3 นาทีเท่านั้น สอบถามรายละเอียดเพิ่มเติมได้ที่กองบริหารอาคารจอดรถ ฝ่ายพัฒนาธุรกิจ รฟม. โทร. 0 2716 4000 ต่อ 2325 หรือไลน์แอด MRTAParking และติดตามข้อมูลข่าวสาร รฟม. ได้ที่เว็บไซต์ รฟม. www.mrta.co.th เฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันศุกร์ที่ 20 สิงหาคม 2564
ผลการประชุมคณะกรรมการ PPP ครั้งที่ 3/2564
คณะกรรมการ PPP เห็นชอบการปรับปรุงแผนการจัดทำโครงการร่วมลงทุนรัฐ - เอกชน ปี 2563 - 2570 มูลค่าลงทุนรวม 9.97แสนล้านบาท พร้อมเร่งรัดโครงการในกลุ่ม High Priorityกระตุ้นการลงทุนของประเทศในภาพรวม
นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ กรรมการและเลขานุการคณะกรรมการนโยบายการร่วมลงทุนระหว่างรัฐและเอกชน (คณะกรรมการ PPP) เปิดเผยผลการประชุมคณะกรรมการ PPP ครั้งที่ 3/2564 เมื่อวันศุกร์ที่ 20 สิงหาคม 2564 โดยเป็นการประชุมผ่านสื่ออิเล็กทรอนิกส์
โดยมีนายสุพัฒนพงษ์ พันธ์มีเชาว์รองนายกรัฐมนตรีเป็นประธาน ซึ่งมีผลการประชุมสรุปได้ดังนี้
1. คณะกรรมการ PPPเห็นชอบการปรับปรุงแผนการจัดทำโครงการร่วมลงทุน พ.ศ. 2563 - 2570 (แผนร่วมลงทุน) ตามมาตรา 12 แห่งพระราชบัญญัติการร่วมลงทุนระหว่างรัฐและเอกชน พ.ศ. 2562 (พ.ร.บ. การร่วมลงทุนฯ ปี 2562) เพื่อให้สอดคล้องกับสถานะและความพร้อมของแต่ละโครงการ รวมถึงสถานการณ์ปัจจุบัน โดยในแผนร่วมลงทุนฉบับข้างต้น มีรายการโครงการที่ประสงค์จะร่วมลงทุนทั้งหมดรวม 67 โครงการ มูลค่าลงทุนรวมประมาณ9.97 แสนล้านบาทและมอบหมายให้กระทรวงเจ้าสังกัดหน่วยงานเจ้าของโครงการ และ สคร. ทำหน้าที่เร่งรัดโครงการที่สำคัญและจำเป็นเร่งด่วน(HighPriorityPPPProject)ภายใต้แผนร่วมลงทุนดังกล่าว ให้เป็นไปตามกรอบระยะเวลาและแล้วเสร็จตามกำหนดซึ่งนอกจากโครงการคมนาคมในด้านต่างๆ ทั้งทางถนน ทางราง และทางน้ำแล้ว ยังรวมไปถึงโครงการในด้านอื่นๆ ด้วย เช่น ด้านสาธารณสุขและด้านที่อยู่อาศัยเพื่อผู้สูงอายุ เป็นต้น พร้อมทั้งได้มอบหมายให้คณะอนุกรรมการพิจารณาแผนการจัดทำโครงการร่วมลงทุนพิจารณาเสนอแนะแนวทางในการเร่งรัดการดำเนินการตามแผนร่วมลงทุน รวมถึงผลักดันโครงการลงทุนต่างๆ ของรัฐให้ดำเนินการในรูปแบบ PPP เพิ่มเติม เพื่อกระตุ้นการลงทุนของประเทศในภาพรวมและช่วยลดข้อจำกัดการลงทุนจากเงินงบประมาณแผ่นดินและเงินกู้ ตลอดจนช่วยสร้างความเชื่อมั่นให้กับนักลงทุนในการลงทุนในโครงการโครงสร้างพื้นฐานและบริการสาธารณะต่างๆ ของรัฐ
2. คณะกรรมการ PPPได้รับทราบแนวทางการกำหนดรายละเอียดในการวิเคราะห์ถึงหลักการและเหตุผลประกอบการพิจารณาความสำคัญของโครงการร่วมลงทุนตามหลักเกณฑ์ในเรื่องการพิจารณาความสำคัญของโครงการร่วมลงทุนที่มีมูลค่าตั้งแต่ 1,000 - 5,000 ล้านบาทซึ่งจะช่วยให้การดำเนินโครงการในกลุ่มดังกล่าวภายใต้ พ.ร.บ. การร่วมลงทุนฯ ปี 2562มีกรอบการพิจารณาที่ชัดเจน และช่วยให้การดำเนินโครงการโครงสร้างพื้นฐานและบริการสาธารณะมีความคล่องตัว และเป็นไปตามแผนที่กำหนดทั้งนี้ เพื่อให้การพิจารณาความสำคัญของโครงการเป็นไปด้วยความรอบคอบ คณะกรรมการ PPP จึงได้มีมติแต่งตั้งคณะอนุกรรมการกลั่นกรองโครงการ เพื่อพิจารณาและกลั่นกรองความสำคัญของโครงการร่วมลงทุนในกลุ่มข้างต้น และเสนอความเห็นต่อคณะกรรมการ PPP พิจารณาต่อไป
วันศุกร์ที่ 29 เมษายน 2565
​โฆษกรัฐบาลเผย “นายกฯ” เตรียมเป็นประธานเปิดงานวันแรงงานแห่งชาติ ปี พ.ศ. 2565 รับข้อเรียกร้องวันแรงงานแห่งชาติ พร้อมกล่าวสุนทรพจน์ต่อผู้ใช้แรงงาน ที่กระทรวงแรงงาน 1 พ.ค. นี้
​โฆษกรัฐบาลเผย “นายกฯ” เตรียมเป็นประธานเปิดงานวันแรงงานแห่งชาติ ปี พ.ศ. 2565 รับข้อเรียกร้องวันแรงงานแห่งชาติ พร้อมกล่าวสุนทรพจน์ต่อผู้ใช้แรงงาน ที่กระทรวงแรงงาน 1 พ.ค. นี้
วันนี้ 29 เม.ย. 65 นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม จะเป็นประธานเปิดงานวันแรงงานแห่งชาติ ปี พ.ศ. 2565 ในวันอาทิตย์ที่ 1 พฤษภาคม 2565 ณ ห้องจอมพล ป. พิบูลสงคราม กระทรวงแรงงาน กรุงเทพมหานคร โดยนายสุชาติ ชมกลิ่น รัฐมนตรีว่าการกระทรวงแรงงาน จะกล่าวรายงานสรุปความคืบหน้าของภารกิจตามข้อเรียกร้องวันแรงงานแห่งชาติ จากนั้น นายสุชาติ ไทยล้วน ประธานสภาองค์การลูกจ้างแห่งชาติ ในฐานะประธานคณะกรรมการจัดงานวันแรงงานแห่งชาติ ปี พ.ศ. 2565 จะนำเสนอข้อเรียกร้องวันแรงงานแห่งชาติ ปี พ.ศ. 2565 และยื่นต่อนายกรัฐมนตรี โอกาสนี้ นายกรัฐมนตรีจะได้รับข้อเรียกร้อง กล่าวสุนทรพจน์ต่อผู้ใช้แรงงาน และเปิดงานวันแรงงานแห่งชาติ ปี พ.ศ. 2565 พร้อมเยี่ยมชมนิทรรศการของกลุ่มผู้ใช้แรงงาน และหน่วยงานสังกัดกระทรวงแรงงาน ณ บริเวณกระทรวงแรงงาน
โฆษกประจำสำนักนายกรัฐมนตรี กล่าวอีกว่าการจัดงานในปีนี้ คณะกรรมการจัดงานวันแรงงานแห่งชาติประกอบด้วย ประธานสภาองค์การลูกจ้าง 14 แห่ง ประธานสหพันธ์แรงงานรัฐวิสาหกิจแห่งประเทศไทย และประธานศูนย์ประสานงานแรงงานนอกระบบ ซึ่งกิจกรรมภายในงานวันแรงงาน ประกอบด้วย พิธีเปิดวันแรงงานแห่งชาติ รวมทั้งจะมีการเคลื่อนริ้วขบวนรถเทิดพระเกียรติ และริ้วขบวนรถของผู้ใช้แรงงาน ออกจากสนามหลวงมายังกระทรวงแรงงาน และมีการเสวนาเรื่อง “เศรษฐกิจยุคโควิดกระทบแรงงานและค่าจ้างอย่างไร” โดยผู้เข้าร่วมเสวนาประกอบด้วย นายพนัส ไทยล้วน ประธานสภาองค์การลูกจ้างแรงงานแห่งประเทศไทย นายชินโชติ แสงสังข์ ประธานสภาองค์การลูกจ้างสภาแรงงานแห่งประเทศไทย และศาสตราภิชาน แล ดิลกวิทยรัตน์ นักวิชาการอิสระ พร้อมทั้งมีการจัดนิทรรศการของหน่วยงานสังกัดกระทรวงแรงงาน และกลุ่มผู้ใช้แรงงาน //////
วันอังคารที่ 5 เมษายน 2565
“กรุงไทย” เสนอขายตราสารด้อยสิทธิ 15,000 - 20,000 ล้านบาท ดอกเบี้ย 3.25% ต่อปี เพิ่มทางเลือกให้ นักลงทุนรายใหญ่-สถาบัน
ธนาคารกรุงไทยเตรียมขายตราสารด้อยสิทธิเพื่อนับเป็นเงินกองทุนประเภทที่ 2 อายุ 10 ปี อัตราดอกเบี้ย 3.25% ต่อปี จ่ายดอกเบี้ยทุก 3 เดือน วงเงิน 15,000 ล้านบาท และมีตราสารสำรองไว้เสนอขายเพิ่มเติม 5,000 ล้านบาท รวมไม่เกิน 20,000 ล้านบาท
ธนาคารกรุงไทยเตรียมขายตราสารด้อยสิทธิเพื่อนับเป็นเงินกองทุนประเภทที่ 2 อายุ 10 ปี อัตราดอกเบี้ย 3.25% ต่อปี จ่ายดอกเบี้ยทุก 3 เดือน วงเงิน 15,000 ล้านบาท และมีตราสารสำรองไว้เสนอขายเพิ่มเติม 5,000 ล้านบาท รวมไม่เกิน 20,000 ล้านบาท เพื่อเสริมความแข็งแกร่งของเงินกองทุน และเพิ่มขีดความสามารถใน การแข่งขัน รองรับการขยายตัวของธุรกิจ เสนอเป็นทางเลือกให้ผู้ลงทุนสถาบัน และผู้ลงทุนรายใหญ่ เปิดจองซื้อ 7 – 11 เมษายน นี้
นายรวินทร์ บุญญานุสาสน์ รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย เปิดเผยว่า จากการที่ธนาคารได้รับผลตอบรับเป็นอย่างดีในการเสนอขายตราสารด้อยสิทธิเพื่อนับเป็นเงินกองทุนประเภทที่ 2 เมื่อปี 2562 ล่าสุด ธนาคารเตรียมออกตราสารด้อยสิทธิเพื่อนับเป็นเงินกองทุนประเภทที่ 2 ธนาคารกรุงไทย จำกัด (มหาชน) ครั้งที่ 1/2565 ครบกำหนดไถ่ถอนปี พ.ศ. 2575 อายุ 10 ปี วงเงิน 15,000 ล้านบาท และมีตราสารสำรองไว้เสนอขายเพิ่มเติม 5,000 ล้านบาท รวมไม่เกิน 20,000 ล้านบาท อัตราดอกเบี้ย 3.25% ต่อปี จ่ายดอกเบี้ยทุกๆ 3 เดือน โดยธนาคารมีสิทธิไถ่ถอนก่อนกำหนดได้หลังจาก 5 ปีนับจากวันที่ออกตราสาร หรือตามที่เงื่อนไขกำหนด เสนอขายแก่ผู้ลงทุนสถาบัน และ/หรือ ผู้ลงทุนรายใหญ่ ที่ทุกสาขาทั่วประเทศ สำหรับผู้ลงทุนรายใหญ่จองซื้อขั้นต่ำ 1 ล้านบาท และเพิ่มทวีคูณครั้งละ 1 แสนบาท ผู้ลงทุนสถาบันจองซื้อขั้นต่ำ 1 ล้านบาท และเพิ่มทวีคูณครั้งละ 1 หมื่นบาท เปิดจองซื้อระหว่างวันที่ 7 – 11 เมษายน 2565
การออกตราสารด้อยสิทธิเพื่อนับเป็นเงินกองทุนประเภทที่ 2 ของธนาคารในครั้งนี้ เพื่อเสริมความแข็งแกร่งของเงินกองทุน รวมถึงบริหารสภาพคล่องและใช้ในการดำเนินงานทั่วไป รองรับการขยายตัวของธุรกิจ ซึ่งตราสารดังกล่าวเป็นการเพิ่มทางเลือกในการลงทุนให้กับลูกค้า โดยตราสารเงินกองทุนชุดนี้ จะนับเป็นเงินกองทุนประเภทที่ 2 ซึ่งมีข้อกำหนดให้สามารถตัดเป็นหนี้สูญ (ทั้งจำนวนหรือบางส่วน) เมื่อทางการตัดสินใจเข้าช่วยเหลือทางการเงินแก่ผู้ออกตราสารเงินกองทุน
สำหรับฐานะการเงินของธนาคารมีความแข็งแกร่ง โดยผลการดำเนินงานปี 2564 ธนาคารและบริษัทย่อยมีกำไรสุทธิส่วนที่เป็นของธนาคารอยู่ที่ 21,588 ล้านบาท ขณะที่อัตราส่วนเงินกองทุนทั้งสิ้นต่อสินทรัพย์เสี่ยง (งบเฉพาะธนาคาร) ณ วันที่ 31 ธันวาคม 2564 อยู่ที่ 19.88% ซึ่งสูงกว่าเกณฑ์ที่ธนาคารแห่งประเทศไทย(ธปท.)กำหนด นอกจากนี้ ธนาคารได้รับการจัดอันดับความน่าเชื่อถือจากบริษัท ฟิทช์ เรทติ้งส์ (ประเทศไทย) จำกัด ที่ AAA(tha) แนวโน้มมีเสถียรภาพ เมื่อวันที่ 1 ธันวาคม 2564 และอันดับความน่าเชื่อถือของตราสารอยู่ที่ระดับ AA(tha) แนวโน้มมีเสถียรภาพ เมื่อวันที่ 9 มีนาคม 2565
นักลงทุนรายใหญ่ และ/หรือ นักลงทุนสถาบัน สอบถามรายละเอียดเพิ่มเติมและขอรับหนังสือชี้ชวนได้ตั้งแต่วันนี้เป็นต้นไป ที่ธนาคารกรุงไทยทุกสาขาทั่วประเทศ หรือดูรายละเอียดได้ที่เว็บไซต์ของสำนักงานก.ล.ต. www.sec.or.th
วันจันทร์ที่ 4 ตุลาคม 2564
รัฐมนตรีว่าการกระทรวงยุติธรรม จี้กรมราชทัณฑ์เร่งฉีดวัคซีนโควิดเข็มแรกนักโทษให้ครบภายในกลางเดือนนี้ หวังลดการแพร่บาดในเรือนจำ ยันดูแลทุกคนตามมาตรฐานสาธารณสุข
รัฐมนตรีว่าการกระทรวงยุติธรรม จี้กรมราชทัณฑ์เร่งฉีดวัคซีนโควิดเข็มแรกนักโทษให้ครบภายในกลางเดือนนี้ หวังลดการแพร่บาดในเรือนจำ ยันดูแลทุกคนตามมาตรฐานสาธารณสุข
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงความคืบหน้าการฉีดวัคซีนป้องกันโควิด-19 ของกรมราชทัณฑ์ว่า วัคซีนที่ได้รับจากกรมควบคุมโรค กระทรวงสาธารณสุข ล่าสุดมีผู้ต้องขังที่ได้รับวัคซีนเข็มที่ 1 จำนวน 149,324 ราย ได้รับวัคซีนเข็มที่ 2 จำนวน 58,679 ราย ยังมีผู้ที่ยังไม่ได้รับวัคซีน 138,011 ราย โดยผู้ต้องขังที่เคยติดเชื้อโควิดประมาณ 70,000 รายโรงพยาบาลแม่ข่ายจะฉีดวัคซีนให้ภายหลังจากรักษาหายแล้วอย่างน้อย 1 เดือน ส่วนเจ้าหน้าที่ที่ได้รับวัคซีนเข็มแรกแล้ว 13,832 ราย เข็มที่สอง 13,450 รายและเข็มที่สาม 3,521 ราย ยังขาดอีก 389 รายที่ยังไม่ได้รับวัคซีน โดยล่าสุดมีเรือนจำที่ฉีดวัคซีนเข็มแรกครบแล้วทั้งสิ้น 96 เรือนจำ ยังขาดอีก 47 เรือนจำ ซึ่งเราต้องเร่งฉีดให้ครบทั้งหมดภายในกลางเดือนนี้
"เราต้องเร่งฉีดวัคซีนเข็มแรกให้กับผู้ต้องขังทุกคนให้ครบ โดยตนได้กำชับไปยังกรมราชทัณฑ์ว่าภายในกลางเดือน ต.ค.นี้ ผู้ต้องขังทุกคนต้องได้รับวัคซีนเข็มแรกครบทุกคน เพื่อให้การแพร่ระบาดของเชื้อโควิดในเรือนจำลดลงจนค่อยๆหมดไป เพราะจะทำให้การดูแลผู้ต้องขังเป็นไปได้ง่ายมากขึ้น ตนยืนยันว่ากรมราชทัณฑ์ดูแลผู้ต้องขังทุกคนตามมาตรฐานของกระทรวงสาธารณสุข ซึ่งผู้ต้องขังจะต้องได้รับวัคซีนครบทั้งสองเข็มโดยเร็วที่สุด เพื่อให้ญาติพี่น้องเกิดความสบายใจต่อการดูแลของกรมราชทัณฑ์" นายสมศักดิ์ กล่าว
วันอังคารที่ 29 มีนาคม 2565
ครม.อนุมัติงบกลาง 5,615 ล้านบาทดำเนินโครงการเพิ่มประสิทธิภาพการบริหารจัดการทรัพยากรน้ำเพื่อรองรับสถานการณ์ภัยแล้งและฝนทิ้งช่วง ปี 2565 จำนวน 2,525 รายการ
ครม.อนุมัติงบกลาง 5,615 ล้านบาทดำเนินโครงการเพิ่มประสิทธิภาพการบริหารจัดการทรัพยากรน้ำเพื่อรองรับสถานการณ์ภัยแล้งและฝนทิ้งช่วง ปี 2565 จำนวน 2,525 รายการ
วันที่ 29 มีนาคม 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติงบประมาณรายจ่ายประจำปีงบประมาณ 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 5,615 ล้านบาท เพื่อเป็นค่าใช้จ่ายในการดำเนินโครงการเพิ่มประสิทธิภาพการบริหารจัดการทรัพยากรน้ำเพื่อรองรับสถานการณ์ภัยแล้งและฝนทิ้งช่วง ปี 2565 จำนวน 2,525 รายการ ตามที่สำนักงานทรัพยากรน้ำแห่งชาติเสนอ
โดยมีรายละเอียดดังนี้คือ กรมทรัพยากรน้ำบาดาลจำนวน 112 รายการ งบประมาณ 1,413ล้านบาท, กรมชลประทานจำนวน 621 โครงการ งบประมาณ 1,162 ล้านบาท, กรมส่งเสริมการปกครองท้องถิ่นจำนวน 670 โครงการ งบประมาณ 1,064 ล้านบาท
กรมทรัพยากรน้ำจำนวน 111 โครงการ งบประมาณ 972 ล้านบาท, องค์การบริหารส่วนจังหวัดจำนวน 497 โครงการ งบประมาณ 567 ล้านบาท, จังหวัดจำนวน 492 โครงการ งบประมาณ 355 ล้านบาท, กรมเจ้าท่าจำนวน 11 โครงการ งบประมาณ 49 ล้านบาท ,เทศบาลเมืองจำนวน 9 โครงการ งบประมาณ 27 ล้านบาท และสำนักงานการปฏิรูปที่ดินเพื่อเกษตรกรรม จำนวน 2 โครงการ งบประมาณ 2.7 ล้านบาท
ทั้งนี้ทางกองอำนวยการน้ำแห่งชาติ(กอนช.)ได้ระบุว่า พบว่ามีพื้นที่เฝ้าระวังที่อาจเสี่ยงต่อการขาดแคลนน้ำด้านอุปโภคบริโภคในเขตพื้นที่ให้บริการการประปาส่วนภูมิภาค จำนวน 24 จังหวัด นอกเขตพื้นที่ให้บริการการประปาส่วนภูมิภาค(ประปาท้องถิ่น)จำนวน 50 จังหวัด และพื้นที่เกษตรกรรม นอกเขตชลประทานที่เพาะปลูกนารอบที่ 2 (นาปรัง)จำนวน 11 จังหวัด พื้นที่ปลูกพืชต่อเนื่อง(ไม้ผลที่มีมูลค่าทางเศรษฐกิจ) จำนวน 4 จังหวัด
รวมทั้งพื้นที่ด้านคุณภาพน้ำ ที่ต้องเฝ้าระวังการรุกล้ำของน้ำเค็มที่อาจส่งผลกระทบต่อน้ำเพื่อการอุปโภคบริโภคจำนวน 5 จังหวัด จึงได้มีมติเห็นชอบมาตรการรองรับสถานการณ์ขาดแคลนน้ำฤดูแล้งปี 2564/2565 จำนวน 9 มาตรการและโครงการเพิ่มประสิทธิภาพการบริหารจัดการทรัพยากรน้ำเพื่อรองรับสถานการณ์ภัยแล้งและฝนทิ้งช่วงปี 2565 โดยมอบหมายให้หน่วยงานที่เกี่ยวข้องจัดเตรียมแผนงานโครงการเร่งด่วนที่สามารถแก้ไขปัญหาภัยแล้งตามผลการประเมินพื้นที่เฝ้าระวังเสี่ยงภาวะน้ำแล้ง ปี 2564/2565 ของกอนช.
วันพฤหัสบดีที่ 2 กันยายน 2564
พม. เร่งช่วยเหลือผู้สูงอายุที่ติดโควิด-19 จากศูนย์ดูแลฯ ทั้ง 28 ราย เข้ารักษาโรงพยายาลสนาม มทบ.11
พม. เร่งช่วยเหลือผู้สูงอายุที่ติดโควิด-19 จากศูนย์ดูแลฯ ทั้ง 28 ราย เข้ารักษาโรงพยายาลสนาม มทบ.11
วันนี้ (1 ก.ย. 64) เวลา 20.00 น.นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)ในฐานะโฆษกกระทรวง พม. เปิดเผยว่า จากกรณีพบผู้สูงอายุติดเชื้อโควิด-19 และได้เสียชีวิตที่ศูนย์รับดูแลผู้สูงอายุแห่งหนึ่งย่านหนอกจอก กทม. ทั้งนี้ เมื่อวันที่ 31 ส.ค. 64 ผู้บริหารกระทรวง พม. นำโดยนายธนสุนทรสว่างสาลี ผู้ตรวจราชการกระทรวง พม. และนางอภิญญา ชมภูมาศ รองอธิบดีกรมกิจการผู้สูงอายุ พร้อมด้วยเจ้าหน้าที่ศูนย์ช่วยเหลือสังคม สายด่วน พม. โทร. 1300 ร่วมกับเจ้าหน้าที่ศูนย์บริการสาธารณสุข 44 ลำผักชีหนองจอก เจ้าหน้าที่ฝ่ายสิ่งแวดล้อมสำนักงานเขตหนองจอก และ อาสาสมัครพัฒนาสังคมและความมั่นคงของมนุษย์ เขตหนองจอก ลงพื้นที่เยี่ยมศูนย์รับดูแลผู้สูงอายุย่านแขวงลำผักชี เขตหนองจอก เพื่อให้การช่วยเหลือต่างๆ ตามภารกิจกระทรวง พม.
นางสาวแรมรุ้งกล่าวต่อว่า จากการลงพื้นที่ครั้งนี้ พบว่า ศูนย์ดังกล่าวบริการรับดูแลผู้สูงอายุ โดยมีผู้สูงอายุในความดูแล จำนวน 35 คน ผู้ดูแล จำนวน 5 คน ซึ่งพบว่ามีผู้สูงอายุติดเชื้อโควิด-19 ตั้งแต่วันที่ 23 สิงหาคม 2564 และได้มีผู้สูงอายุเสียชีวิต จำนวน 4 คน โดยมีญาติมารับไปดูแลแล้ว จำนวน 3 คน ทำให้ขณะนี้ เหลือผู้สูงอายุอยู่ในศูนย์ฯ จำนวน 28 คน ซึ่งได้มีการตรวจหาเชื้อโควิดแบบ ATK จากศูนย์บริการสาธารณสุข 44 หนองจอก ปรากฎว่าติดเชื้อ จำนวน 28 คน ซึ่งเป็นผู้ป่วยติดเตียงทั้งหมด และทางผู้ดูแลอยู่ระหว่างการประสานหาเตียงรักษา ทั้งนี้ กระทรวง พม. ได้ดำเนินการช่วยเหลือร่วมกับหน่วยงานที่เกี่ยวข้อง โดยจะดำเนินการประสานโรงพยาบาลสนาม มทบ.11 เพื่อนำส่งผู้ป่วยเข้ารับการรักษา และหลังจากรักษาตัวจนหายจากโควิด-19 กระทรวง พม. จะประสานความช่วยเหลือต่างๆ ตามภารกิจต่อไป
วันพฤหัสบดีที่ 11 พฤศจิกายน 2564
โฆษกรัฐบาล เผย “นายกฯ” ห่วงประชาชนเดินทางปลายปี กำชับหน่วยงานที่เกี่ยวข้องเร่งสำรวจถนน สะพาน ป้ายสัญญาณจราจร ไฟฟ้าริมทาง ให้ใช้งานได้ตามปกติ ลดความเสี่ยงในการเกิดอุบัติเหตุ
โฆษกรัฐบาล เผย “นายกฯ” ห่วงประชาชนเดินทางปลายปี กำชับหน่วยงานที่เกี่ยวข้องเร่งสำรวจถนน สะพาน ป้ายสัญญาณจราจร ไฟฟ้าริมทาง ให้ใช้งานได้ตามปกติ ลดความเสี่ยงในการเกิดอุบัติเหตุ  รองรับการเดินทางของประชาชน
วันที่ 11 พ.ย.64 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับทุกส่วนราชการที่เกี่ยวข้องกับการดูแลพื้นที่สาธารณประโยชน์ทุกแห่ง ทั้งกระทรวงคมนาคม กรมทางหลวง กรมทางหลวงชนบท กรมเจ้าท่า การรถไฟแห่งประเทศไทย การไฟฟ้าส่วนภูมิภาค และ อปท. ทุกแห่ง เร่งสำรวจสภาพถนน สะพาน ไม้กั้นทางรถไฟ ป้ายและระบบสัญญาณไฟฟ้าจราจร ไฟฟ้าริมทาง ให้อยู่ในสภาพที่ใช้งานได้ รวมทั้งให้มีการติดตั้งไฟฟ้าแสงสว่าง ติดตั้งป้ายแจ้งเตือน เพื่อป้องกันไม่ให้เกิดอันตรายแก่ผู้ใช้เส้นทาง ซึ่งคาดว่าหลังจากนี้จนถึงต้นปีหน้า จะมีการเดินทางของประชาชนมากขึ้น เนื่องจากเป็นวันหยุดเทศกาลปีใหม่ รวมถึงจากการปรับมาตรการของ ศบค. ที่สามารถให้ประชาชนเดินทางข้ามจังหวัดได้ นายกรัฐมนตรีจึงมีความห่วงใยประชาชนในการใช้รถ ใช้ถนน เป็นอย่างยิ่ง และต้องการลดสาเหตุที่จะทำให้เกิดอุบัติเหตุ เสียหายต่อชีวิตหรือทรัพย์สินของพี่น้องประชาชน รวมทั้งให้เร่งปรับปรุงเส้นทางและสาธารณูปโภคที่ได้รับความเสียหายจากอุกทัย น้ำท่วมถนน หรือน้ำกัดเซาะทำให้เส้นทางขาด เพื่อการเดินทางที่ปลอดภัยแก่ประชาชน และป้องกันไม่ให้เกิดเหตุการณ์ซ้ำรอยที่จังหวัดนครสวรรค์
โฆษกประจำสำนักนายกรัฐมนตรี กล่าวอีกว่า จากสถานการณ์เศรษฐกิจไทยที่ปรับตัวดีขึ้น ยอดผู้ติดเชื้อโควิด-19 อยู่ในระดับทรงตัว ทำให้ประชาชนสามารถกลับมาใช้ชีวิตปกติมากขึ้น ทั้งทำงานและท่องเที่ยวโดยเฉพาะในช่วงเทศกาลปีใหม่ นอกจากนี้ นายกรัฐมนตรียังห่วงใยในสุขภาพของประชาชน แนะประชาชนให้ดูแลสุขภาพร่างกาย เนื่องจากขณะนี้เป็นช่วงสภาพอากาศเปลี่ยนแปลงจากฤดูฝนไปสู่ฤดูหนาว และอาจมีปัญหาฝุ่นละอองขนาดเล็ก PM 2.5 ตามมา จึงยังมีความจำเป็นต้องสวมใส่หน้ากากอนามัย เพื่อป้องกันฝุ่นละอองขนาดเล็กและป้องกันโควิด-19 ด้วย
วันอังคารที่ 2 พฤศจิกายน 2564
นายกฯ พอใจภาพรวมเปิดประเทศ - เปิดเรียนวันแรก ขอบคุณทุกคนปรับวิถีชีวิตแบบ “ปกติใหม่”
....
นายธนกร วังบุญคงชนะ โฆษกรัฐบาล เผย พล.อ.ประยุทธ์ จันทร์โอชา นายกรัฐมนตรี และรมว.กลาโหม ชื่นชมเจ้าหน้าที่ ประชาชน ผู้ประกอบกิจการกิจกรรมต่าง ๆ ที่มีส่วนร่วมกันทำให้ภาพรวมการเปิดประเทศต้อนรับนักท่องเที่ยววันแรก เป็นไปด้วยความเรียบร้อย มั่นใจจะมีนักท่องเที่ยวที่ตัดสินใจจะเข้ามาท่องเที่ยวในประเทศปลายปีนี้เพิ่มมากขึ้น
.
ขณะที่ภาพรวมการเปิดเรียนวันแรกเป็นที่น่าพอใจ โดยครู ผู้ปกครอง และนักเรียน ให้ความร่วมมือปฏิบัติตามมาตรการ sandbox safety zone in school ซึ่งคาดว่าจะสามารถทยอยเปิดโรงเรียนที่มีความพร้อมเพิ่มเติมได้อีกในระยะต่อไป
.
นายกฯ ฝากขอบคุณทุกคนที่ปรับเปลี่ยน เรียนรู้วิถีชีวิตแบบปกติใหม่ เพื่อให้สามารถอยู่ร่วมกับโรคโควิด-19 อย่างปลอดภัย ซึ่งการตัดสินใจเดินหน้าเปิดประเทศ เพื่อสร้างโอกาสและเพิ่มความหวังให้กับธุรกิจ ผู้ประกอบการต่าง ๆ ได้กลับมาดำเนินกิจการกิจกรรมได้เกือบเหมือนปกติอีกครั้ง
.
อ่านเพิ่มเติม คลิก https://www.thaigov.go.th/news/contents/details/47709
#ไทยคู่ฟ้า #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
รัฐบาลเข้ม...
แจ้งเตือน...
อย่าแชร์...
กรุงเทพฯ...
ปลื้ม...